Document ID: 32008D0685

KOMISIJAS LĒMUMS
(2008. gada 20. augusts),
ar kuru groza Padomes Lēmuma 90/424/EEK pielikumu attiecībā uz karpu pavasara virēmiju (SVC)
(izziņots ar dokumenta numuru K(2008) 4401)
(Dokuments attiecas uz EEZ)
(2008/685/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1) un jo īpaši tā 24. panta 1. punkta otro daļu,
tā kā:
(1)
Lēmumā 90/424/EEK paredzētas procedūras, kas reglamentē Kopienas finansiālo ieguldījumu valstu programmās, kuru mērķis ir minētā lēmuma pielikumā uzskaitīto dzīvnieku slimību un zoonožu izskaušana, kontrole un uzraudzība.
(2)
Lēmumā 90/424/EEK, kurā grozījumi izdarīti ar Padomes Lēmumu 2006/782/EK (2), karpu pavasara virēmija (SVC) ir iekļauta to dzīvnieku slimību sarakstā, par kurām dalībvalstis var saņemt Kopienas finansiālo ieguldījumu valsts programmām šo slimību izskaušanai.
(3)
Dalībvalstis var saņemt Kopienas finansiālo ieguldījumu par ūdensdzīvniekiem tikai tām valsts programmām, kuru mērķis ir izskaust neeksotiskās slimības, kas uzskaitītas IV pielikuma II daļā Padomes 2006. gada 24. oktobra Direktīvā 2006/88/EK par akvakultūras dzīvniekiem un to produktiem izvirzītajām dzīvnieku veselības prasībām, kā arī par konkrētu ūdensdzīvnieku slimību profilaksi un kontroli (3). Minēto direktīvu piemēro no 2008. gada 1. augusta.
(4)
Direktīvas 2006/88/EK, kurā grozījumi izdarīti ar Komisijas Direktīvu 2008/53/EK, IV pielikuma II daļā vairs nav minēta karpu pavasara virēmija (SVC), jo slimības izskaušanas pasākumu izmaksas nebūtu proporcionālas šīs slimības izraisītajiem ekonomiskajiem zaudējumiem.
(5)
Tāpēc ir lietderīgi svītrot šo slimību arī no Lēmuma 90/424/EEK pielikumā uzskaitīto dzīvnieku slimību un zoonožu saraksta.
(6)
Tāpēc attiecīgi jāgroza Lēmuma 90/424/EEK pielikums.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 90/424/EEK pielikumu aizstāj ar šā lēmuma pielikuma tekstu.
2. pants
Šo lēmumu piemēro no 2008. gada 1. septembra.
3. pants
Šis lēmums ir adresēts dalībvalstīm.
Briselē, 2008. gada 20. augustā

Labels: 0
15
6